PMIndiaData/PMIndiaSum huggingface dataset:
ଦକ୍ଷିଣ ସୁଦାନରୁ ଫେରିଥିବା ଭାରତୀୟମାନଙ୍କୁ ସ୍ୱାଗତ ଜଣାଇଲେ ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଦକ୍ଷିଣ ସୁଦାନରୁ ଫେରିଥିବା ଭାରତୀୟମାନଙ୍କୁ ସ୍ୱାଗତ କରିଛନ୍ତି । ବୈଦେଶିକ ମନ୍ତ୍ରୀ ଶ୍ରୀମତୀ ସୁଷମା ସ୍ୱରାଜ ଏବଂ ବୈଦେଶିକ ରାଷ୍ଟ୍ର ମନ୍ତ୍ରୀ ଜେନେରାଲ ଭି.କେ.ସିଂହଙ୍କ ସହିତ ପ୍ରଧାନମନ୍ତ୍ରୀ କଥାବାର୍ତ୍ତା କରିଥିଲେ । ଯୁଦ୍ଧଗ୍ରସ୍ତ ଅଞ୍ଚଳରୁ ଭାରତୀୟମାନଙ୍କୁ ଉଦ୍ଧାର କରିବା ପାଇଁ ସେମାନଙ୍କର ନିଷ୍ଠାପର ଉଦ୍ୟମକୁ ପ୍ରଧାନମନ୍ତ୍ରୀ ପ୍ରଶଂସା କରିବା ସହିତ ଅଭିନନ୍ଦନ ଜଣାଇଥିଲେ । ସେହିପରି “ଅପରେସନ ସଙ୍କଟମୋଚନ”ରେ ପ୍ରତିରକ୍ଷା ମନ୍ତ୍ରୀ ଶ୍ରୀ ମନୋହର ପାରିକର, ଭାରତୀୟ ବାୟୁ ସେନା, ଭାରତୀୟ ରେଳବାଇ ଏବଂ ଏୟାର ଇଣ୍ଡିଆର ଭୂମିକାକୁ ବେଶ ପ୍ରଶଂସା ପୂର୍ବକ ପ୍ରଧାନମନ୍ତ୍ରୀ ଅଭିନନ୍ଦନ ଜଣାଇଥିଲେ ।
ପୂର୍ବତନ ସାଂସଦ ତଥା ସାମ୍ବାଦିକ ଶ୍ରୀ ଚନ୍ଦନ ମିତ୍ରଙ୍କ ବିୟୋଗରେ ପ୍ରଧାନମନ୍ତ୍ରୀଙ୍କ ଶୋକ

ପୂର୍ବତନ ରାଜ୍ୟସଭା ସଦସ୍ୟ ତଥା ସାମ୍ବାଦିକ ଶ୍ରୀ ଚନ୍ଦନ ମିତ୍ରଙ୍କ ବିୟୋଗରେ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଶୋକ ବ୍ୟକ୍ତ କରିଛନ୍ତି । ବୌଦ୍ଧିକତା ଓ ସୂକ୍ଷ୍ମଦର୍ଶିତା ପାଇଁ ସେ ସ୍ମରଣୀୟ ହୋଇରହିବେ ବୋଲି ପ୍ରଧାନମନ୍ତ୍ରୀ କହିଛନ୍ତି । ପ୍ରଧାନମନ୍ତ୍ରୀ ଏକ ଟ୍ୱିଟରେ କହିଛନ୍ତି; “ବୌଦ୍ଧିକତା ଓ ସୂକ୍ଷ୍ମଦର୍ଶିତା ପାଇଁ ଶ୍ରୀ ଚନ୍ଦନ ମିତ୍ର ସ୍ମରଣୀୟ ହୋଇ ରହିବେ । ସାମ୍ବାଦିକତା ତଥା ରାଜନୀତି କ୍ଷେତ୍ରରେ ସେ ନିଜ ପାଇଁ ସ୍ୱତନ୍ତ୍ର ପରିଚୟ ସୃଷ୍ଟି କରିଥିଲେ । ତାଙ୍କ ବିୟୋଗରେ ଦୁଃଖିତ । ତାଙ୍କ ପରିବାର ଓ ପ୍ରଶଂସକଙ୍କୁ ସମବେଦନା ଜଣାଉଛି । ଓମ ଶାନ୍ତି ।”
ଆଇଟି ଓ ଇଲେକ୍ଟ୍ରୋନିକ୍ସ କ୍ଷେତ୍ରରେ ସହଯୋଗ ପାଇ ଭାରତ ଓ ପର୍ତ୍ତୁଗାଲ ମଧ୍ୟରେ ଏମ୍ଓୟୁକୁ କ୍ୟାବିନେଟ ମଞ୍ଜରି

ଭାରତ ଓ ପର୍ତ୍ତୁଗାଲ ମଧ୍ୟରେ ଆଇଟି ଓ ଇଲେକ୍ଟ୍ରୋନିକ୍ସ କ୍ଷେତ୍ରରେ ସହଯୋଗ ପାଇଁ ପୂର୍ବରୁ ସ୍ୱାକ୍ଷରିତ ବୁଝାମଣା ରାଜିନାମା(ଏମ୍ଓୟୁ)କୁ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କ୍ୟାବିନେଟ ବୈଠକରେ ଅନୁମୋଦନ ମିଳିଛି । ଏହି ଏମ୍ଓୟୁ ନୂଆଦିଲ୍ଲୀରେ 2017 ଜାନୁୟାରୀ 6 ତାରିଖରେ ସ୍ୱାକ୍ଷରିତ ହୋଇଥିଲା । ଏହାକୁ ପିଛିଲା ଭାବେ ମଞ୍ଜୁରି ମିଳିଛି । ଏହି ଏମ୍ଓୟୁ ଦ୍ୱାରା ଆଇଟି ଓ ଇଲେକ୍ଟ୍ରୋନିକ୍ସ କ୍ଷେତ୍ରରେ ଦୁଇ ଦେଶମଧ୍ୟରେ ସ୍ଥାୟୀ ସହଯୋଗ ନିମନ୍ତେ ସହମତି ହୋଇଛି ।
କାମ୍ବୋଡିଆ, ଲାଓସ, ମିଆଁମାର, ଭିଏତନାମରେ ଭାରତର ଉପସ୍ଥିତି ଦର୍ଶାଇବା ପାଇଁ ପ୍ରକଳ୍ପ ବିକାଶ ପାଣ୍ଠି ଗଠନ ଲାଗି କେବିନେଟ ମଞ୍ଜୁରି

କାମ୍ବୋଡିଆ, ଲାଓସ, ମିଆଁମାର ଏବଂ ଭିଏତନାମର ଅର୍ଥବ୍ୟବସ୍ଥାରେ ଭାରତର ଉପସ୍ଥିତି ଦର୍ଶାଇବା ପାଇଁ ପ୍ରକଳ୍ପ ବିକାଶ ପାଣ୍ଠି (ପିଡିଏଫ) ନାମରେ 500 କୋଟି ଟଙ୍କାର ଏକ ପାଣ୍ଠି ଗଠନ ପ୍ରସ୍ତାବ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କେବିନେଟ ବୈଠକରେ ଅନୁମୋଦନ ଲାଭ କରିଛି । ପିଡିଏଫ ବାଣିଜ୍ୟ ବିଭାଗ ଅଧିନରେ ରହିବା ସହ ରପ୍ତାନି-ଆମଦାନୀ ବ୍ୟାଙ୍କ (Exim Bank) ଜରିଆରେ କାର୍ଯ୍ୟ କରିବ । ଏହା ଏକ ଆନ୍ତଃ ମନ୍ତ୍ରୀମଣ୍ଡଳୀୟ ସମିତି ଦ୍ୱାରା ପରିଚାଳିତ ହେବ ଏବଂ ବାଣିଜ୍ୟ ସଚିବ ଏହାର ଚେୟାରମ୍ୟାନ ଦାୟୀତ୍ୱରେ ରହିବେ । ପୃଷ୍ଠଭୂମି – କାମ୍ବୋଡିଆ, ଲାଓସ, ମିଆଁମାର ଏବଂ ଭିଏତନାମ (CLMV) ଏହି ଦେଶମାନଙ୍କର ଆଞ୍ଚଳିକ ମୂଲ୍ୟ ଶୃଙ୍ଖଳାରେ ବିଶେଷ ଗୁରୁତ୍ୱ ରହିଛି । ବିଭିନ୍ନ ବାଣିଜ୍ୟ ରାଜିନାମା ଯୋଗୁ ଏହି ଦେଶଗୁଡିକ ଚୀନ ଏବଂ ୟୂରୋପୀୟ ସଂଘର ବଜାର ପାଇଁ ବାଟ ଖୋଲି ଦେଇଛି । ଭାରତକୁ ଆଞ୍ଚଳିକ ମୂଲ୍ୟ ଶୃଙ୍ଖଳାରେ ସ୍ଥାନିତ କରିବାର ପ୍ରମୁଖ ଉଦ୍ଦେଶ୍ୟ ହେଲା ଭାରତୀୟ ଉଦ୍ୟୋଗ ପାଇଁ ଦୀର୍ଘକାଳୀନ ଭିତ୍ତିରେ କଞ୍ଚାମାଲର ଏକ ସୁରକ୍ଷିତ ବଜାର ସୃଷ୍ଟି କରିବା । ସୂଚନା ଏବଂ ଭିତ୍ତିଭୂମିର ଅଭାବ ସହ ସମ୍ଭାବ୍ୟ ବିପଦ ଯୋଗୁ ପ୍ରଚୁର ସୁଯୋଗରେ ଭରା ଏହି ଅଞ୍ଚଳରେ ଭାରତୀୟ ଉଦ୍ୟୋଗୀମାନଙ୍କ ପ୍ରୟାସ ଯଥେଷ୍ଟ ମାତ୍ରାରେ ହୋଇପାରି ନାହିଁ । ପିଡିଏଫ ଭାରତୀୟ ଉଦ୍ୟୋଗ ଜଗତକୁ ବ୍ୟବସାୟୀକ ସମ୍ପ୍ରସାରଣ, ଉତ୍ପାଦାନ ଖର୍ଚ୍ଚ ହ୍ରାସ କରିବାରେ ସହାୟକ ହେବା ସହ ବୈଶ୍ୱିକ ଉତ୍ପାଦନ ନେଟୱାର୍କ ସହ ସଂଯୁକ୍ତ ହେବାରେ ସାହାଯ୍ୟ କରିବ ।
ଜର୍ମାନୀର ଜି-୭ ଶିଖର ସମ୍ମିଳନୀରେ ଖାଦ୍ୟ ନିରାପତ୍ତା ଓ ଲିଙ୍ଗଗତ ସମାନତା ନେଇ ପ୍ରଧାନମନ୍ତ୍ରୀଙ୍କ ଇଂରାଜୀ ଭାଷା ମନ୍ତବ୍ୟର ମର୍ମାନୁବାଦ

ମହାମହିମଗଣ ବୈଶ୍ୱିକ ଅଶାନ୍ତ ବାତାବରଣ ମଧ୍ୟରେ ଆମେ ବୈଠକରେ ମିଳିତ ହୋଇଛି । ଭାରତ ସବୁବେଳେ ଶାନ୍ତି ସପକ୍ଷରେ ରହିଆସିଛି । ବର୍ତ୍ତମାନ ପରିସ୍ଥିତିରେ ମଧ୍ୟ ଆମେ ବରାବର କଥାବାର୍ତ୍ତା ଓ କୂଟନୈତିକ ରାସ୍ତା ଅନୁସରଣ ପାଇଁ ନିବେଦନ କରୁଛୁ । ଏହି ଭୂ–ରାଜନୀତିକ ଅଶାନ୍ତି କେବଳ ୟୁରୋପ ମଧ୍ୟରେ ସୀମାବଦ୍ଧ ହୋଇ ରହିନାହିଁ । ଇନ୍ଧନ ଓ ଖାଦ୍ୟ ଶସ୍ୟ ମୂଲ୍ୟବୃଦ୍ଧି ସବୁ ଦେଶକୁ ପ୍ରଭାବିତ କରିଛୁ । ଭାରତ ଆବଶ୍ୟକ କରୁଥିବା ଅନେକ ଦେଶକୁ ଖାଦ୍ୟଶସ୍ୟ ଯୋଗାଇଛୁ । ଗତ କିଛି ମାସ ମଧ୍ୟରେ ଆମେ ମାନବିକ ସହାୟତା ସ୍ୱରୂପ ଆଫଗାନିସ୍ତାନକୁ ୩୫ ହଜାର ଟନ ଗହମ ପଠାଇଛୁ । ଏପରିକି ସେଠାରେ ଭୂମିକମ୍ପ ପରେ ଭାରତ ପ୍ରଥମ ଦେଶ ଭାବେ ରିଲିଫ ସାମଗ୍ରୀ ପଠାଇଛି । ଖାଦ୍ୟ ସୁରକ୍ଷା ଦୃଷ୍ଟିରୁ ଆମେ ମଧ୍ୟ ଆମର ପଡ଼ୋଶୀ ଶ୍ରୀଲଙ୍କାକୁ ସାହାଯ୍ୟ କରୁଛୁ । ବୈଶ୍ୱିକ ଖାଦ୍ୟ ସୁରକ୍ଷା ନେଇ ମୋର କେତେକ ପ୍ରସ୍ତାବ ରହିଛି । ପ୍ରଥମ ଆମକୁ ସାରର ଉପଲବ୍ଧତା ଉପରେ ଧ୍ୟାନ ଦେଇ ବିଶ୍ୱସ୍ତରରେ ଏହାର ଦରକୁ ନିୟନ୍ତ୍ରଣ ମଧ୍ୟରେ ରଖିବାକୁ ହେବ । ଆମେ ଭାରତରେ ସାର ଉତ୍ପାଦନ ବୃଦ୍ଧି ପାଇଁ ଚେଷ୍ଟା କରିବା ସହ ଏ ଦିଗରେ ଜି–୭ ଦେଶ ସମୂହର ସହଯୋଗ ଲୋଡୁଛୁ । ଦ୍ୱିତୀୟ, ଭାରତରେ ଜି–୭ ରାଷ୍ଟ୍ରସମୂହ ତୁଳନାରେ ଅଧିକ କୃଷିକାର୍ଯ୍ୟରେ ନିଯୁକ୍ତ ବ୍ୟକ୍ତି ଅଛନ୍ତି । ଭାରତୀୟ କୃଷି କୌଶଳ କେତେକ ଜି–୭ ଦେଶରେ ପାରମ୍ପରିକ କୃଷିଜାତ ସମାଗ୍ରୀ ଛେନା ଓ ଅଲିଭକୁ ନୂତନ ଦିଗ ଦର୍ଶନ ଦେଉଛି । ଭାରତୀୟ କୃଷି କୌଶଳକୁ ଧରି କେତେକ ଜି–୭ ରାଷ୍ଟ୍ର ବା ଏହାର ସଦସ୍ୟ ଦେଶ ଏକ ବିଧିବଦ୍ଧ ପଦ୍ଧତି ସୃଷ୍ଟି କରିପାରିବେ କି? ଭାରତୀୟ କୃଷକଙ୍କ ପାରମ୍ପରିକ ମେଧା ଶକ୍ତି ସାହାଯ୍ୟରେ ଜି–୭ ରାଷ୍ଟ୍ରଗୁଡ଼ିକରେ ଖାଦ୍ୟ ସୁରକ୍ଷା ସୁନିଶ୍ଚିତ କରାଯାଇପାରିବ । ଆସନ୍ତା ବର୍ଷ ବିଶ୍ୱ ଆନ୍ତର୍ଜାତି ମିଲେଟ ଦିବସ ପାଳନ କରିବାକୁ ଯାଉଛି । ଏହି ଅବସରରେ ଆମେ ମିଲେଟର ଏକ ବିକଳ୍ପ ପୌଷ୍ଟିକ ସାମଗ୍ରୀ ପାଇଁ ଅଭିଯାନ ଚଳାଇବା ଉଚିତ । ମିଲେଟ ବା ବାଜରା ଜାତୀୟ ଶସ୍ୟ ବିଶ୍ୱର ଖାଦ୍ୟ ସୁରକ୍ଷା ସୁନିଶ୍ଚିତ କରିବା ଦିଗରେ ଏକ ବିଶେଷ ଭୂମିକା ଗ୍ରହଣ କରିପାରିବ । ଶେଷରେ ମୁଁ ଆପଣମାନଙ୍କୁ ସମସ୍ତଙ୍କ ଧ୍ୟାନ ଭାରତରେ ହେଉଥିବା ପ୍ରାକୃତିକ କୃଷି ବିପ୍ଳବ ପ୍ରତି ଆକର୍ଷିତ କରିବାକୁ ଚାହୁଁଛି । ଆପଣଙ୍କ ବିଶେଷଜ୍ଞମାନେ ଏ ପରୀକ୍ଷାରେ ଅନୁଧ୍ୟାନ କରିପାରିବେ । ଆମେ ଆପଣ ସମସ୍ତଙ୍କ ସହ ଏଥିନେଇ ତଥ୍ୟ ଯୋଗାଇବାକୁ ଚାହୁଁଛୁ । ମହାମହିମଗଣ ଲିଙ୍ଗଗତ ସମାନତା କଥା ବିଚାର କଲେ ଆଜି ଭାରତ ମହିଳାଙ୍କ ବିକାଶ ପରିବର୍ତ୍ତେ ମହିଳାଙ୍କ କ୍ଷେତ୍ରରେ ବିକାଶ ଉପରେ ଅଧିକ ପ୍ରାଧାନ୍ୟ ଦେଉଛି । ଛଅ ନିୟୁତରେ ଅଧିକ ଭାରତୀୟ ମହିଳା ସମ୍ମୁଖ ଯୋଦ୍ଧା ଆମର ନାଗରିକମାନଙ୍କୁ ବୈଶ୍ୱିକ ମହାମାରୀ କାଳରେ ସୁରକ୍ଷିତ ରହିଥିଲେ । ଆମର ମହିଳା ବୈଜ୍ଞାନିକଗଣଙ୍କ ଅବଦାନ ଟିକା ପ୍ରସ୍ତୁତି ଓ ଟେଷ୍ଟ କିଟ ବିକାଶ ଦିଗରେ ଯଥେଷ୍ଟ ରହିଛି । ଆମେ ଆଶାକର୍ମୀ କହୁଥିବା ଏକ ନିୟୁତରୁ ଅଧିକ ମହିଳା ସ୍ୱେଚ୍ଛାସେବୀ ଗ୍ରାମାଞ୍ଚଳରେ ସ୍ୱାସ୍ଥ୍ୟସେବାରେ ନିୟୋଜିତ ରହିଛନ୍ତି । ଗତ ମାସରେ ବିଶ୍ୱ ସ୍ୱାସ୍ଥ୍ୟ ସଂଗଠନ ଏହି ଆଶାକର୍ମୀଙ୍କୁ ୨୦୨୨ ବୈଶ୍ୱିକ ନେତୃତ୍ୱ ପୁରସ୍କାରରେ ସମ୍ମାନିତ କରାଇଛି । ସ୍ଥାନୀୟରୁ ଜାତୀୟ ସରକାର ପର୍ଯ୍ୟନ୍ତ ଭାରତରେ ନିର୍ବାଚିତ ନେତାମାନଙ୍କ ସଂଖ୍ୟାକୁ ହିସାବକୁ ନେଇ ସେମାନଙ୍କ ମଧ୍ୟରୁ ଅଧାରୁ ଅଧିକ ହେଉଛନ୍ତି ମହିଳା । ଏମାନଙ୍କ ମୋଟ ସଂଖ୍ୟା ନିୟୂତାଧିକ । ଏଥିରୁ ଭାରତୀୟ ମହିଳା ପ୍ରକୃତ ନିଷ୍ପତ୍ତି ନେବାରେ ସମ୍ପୂର୍ଣ୍ଣ ସଂଶ୍ଳିଷ୍ଟ ଥିବା ପ୍ରମାଣ ହେଉଛି । ଆସନ୍ତା ବର୍ଷ ଭାରତ ଜି–୨୦ରେ ଅଧ୍ୟକ୍ଷତା କରିବ । ଆମେ ଜି–୭ ଦେଶଗୁଡ଼ିକ ସହ ଆହୁରି ଅଧିକ ବିଭିନ୍ନ ବିଷୟରେ କଥାବାର୍ତ୍ତା କରିବୁ । ଧନ୍ୟବାଦ
ମହାନୁଭବ ପ୍ରମୁଖ ସ୍ଵାମୀ ମହାରାଜଙ୍କ ବିୟୋଗରେ ପ୍ରଧାନମନ୍ତ୍ରୀଙ୍କ ଶୋକ; ସ୍ଵାମିଜୀଙ୍କୁ ସାରଙ୍ଗପୁରଠାରେ ଆସନ୍ତାକାଲି କରିବେ ଶେଷ ଦର୍ଶନ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ମହାନୁଭବ ପ୍ରମୁଖ ସ୍ୱାମୀ ମହାରାଜଙ୍କ ବିୟୋଗରେ ଗଭୀର ଶୋକ ପ୍ରକାଶ କରିଛନ୍ତି । ସ୍ୱାମୀଜୀଙ୍କ ସହିତ ପ୍ରଧାନମନ୍ତ୍ରୀ ଶ୍ରୀ ମୋଦୀ ତାଙ୍କ ସଂପର୍କ ଓ ଭାବବିନିମୟ ସ୍ମରଣ କରି କହିଛନ୍ତି ଯେ, ସ୍ୱାମୀଜୀଙ୍କୁ ସେ ଗୁରୁଜୀଙ୍କ ସମ୍ମାନ ଦେଇଆସିଛନ୍ତି ଏବଂ ସମାଜ ପ୍ରତି ତାଙ୍କର ଅବଦାନ ଚିର ସ୍ମରଣୀୟ ହୋଇ ରହିବ । ଆସନ୍ତାକାଲି ସ୍ୱାଧୀନତା ଦିବସ ଅବସରରେ ଲାଲକିଲ୍ଲାଠାରେ ଜାତି ଉଦ୍ଦେଶ୍ୟରେ ଉଦବୋଧନ ଦେବା ପରେ ସେ ଗୁଜୁରାଟର ସାରଙ୍ଗପୁର ଯାଇ ସ୍ୱାମୀଜୀଙ୍କ ପ୍ରତି ତାଙ୍କର ଶେଷ ସମ୍ମାନ ଓ ଶ୍ରଦ୍ଧାଞ୍ଜଳି ଅର୍ପଣ କରିବେ । “ସ୍ୱର୍ଗତଃ ପ୍ରମୁଖ ସ୍ୱାମୀଜୀ ମହାରାଜ ମଣିଷଙ୍କ ମଧ୍ୟରେ ଜଣେ ମହାନ ମଣିଷ ଏବଂ ଦୟା ଓ ମାନବିକତାର ମୂର୍ତ୍ତିମନ୍ତ ପ୍ରତୀକ ଥିଲେ । ସମାଜ ପ୍ରତି ତାଙ୍କର ଅବଦାନ ସ୍ମରଣୀୟ ହୋଇ ରହିବ । ମହାନୁଭବ ପ୍ରମୁଖ ସ୍ୱାମୀ ମହାରାଜ ମୋର ପଥ ପ୍ରଦର୍ଶକ ଓ ଗୁରୁ ଥିଲେ । ତାଙ୍କ ସହିତ ମୋର ଆଲୋଚନା ସର୍ବଦା ଅବିସ୍ମରଣୀୟ । ମୋତେ ତାଙ୍କ ଅନୁପସ୍ଥିତି ସବୁବେଳେ ଅନୂଭୂତ ହେବ,” ବୋଲି ପ୍ରଧାନମନ୍ତ୍ରୀ କହିଥିଲେ ।
ଆସନ୍ତାକାଲି ଗୁଜରାଟ ଗସ୍ତରେ ଯିବେ ପ୍ରଧାନମନ୍ତ୍ରୀ, ଘୋଘା-ଦହେଜ ମଧ୍ୟରେ ପ୍ରଥମ ପର୍ଯ୍ୟାୟ ନୌଚଳାଚଳ ସେବାର କରିବେ ଉଦ୍ଘାଟନ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆସନ୍ତାକାଲି (22.10.2017) ଗୁଜରାଟ ଗସ୍ତ କରିବେ । ଗସ୍ତ କାଳରେ ଘୋଘାଠାରେ ଏକ ସାଧାରଣ ସଭାରେ ପ୍ରଧାନମନ୍ତ୍ରୀ ଘୋଘା-ଦହେଜ ମଧ୍ୟରେ ପ୍ରଥମ ପର୍ଯ୍ୟାୟ ନୌଚାଳାଚଳ ସେବାର ଶୁଭାରମ୍ଭ କରିବେ । ଏହା ସୌରାଷ୍ଟ୍ର ଅଞ୍ଚଳର ଘୋଘା ଏବଂ ଦକ୍ଷିଣ ଗୁଜରାଟର ଦହେଜ ମଧ୍ୟରେ ଯାତାୟାତରେ ଯଥେଷ୍ଟ ସମୟ କମାଇବ । ଘୋଘା ଓ ଦହେଜ ମଧ୍ୟରେ ଯାତ୍ରା ପାଇଁ ପୂର୍ବରୁ 7-8 ଘଣ୍ଟା ସମୟ ଲାଗୁଥିବା ବେଳେ ଫେରୀ-ସେବା ଦ୍ଵାରା ଏହା ପ୍ରାୟ ଏକ ଘଣ୍ଟାକୁ ହ୍ରାସ ପାଇବ । ସଂପୂର୍ଣ୍ଣ ଭାବେ ଫେରୀ-ସେବା କାର୍ଯ୍ୟକାରୀ ହେଲେ ଏହା ଜରିଆରେ ମୋଟର ଗାଡି ମଧ୍ୟ ପରିବହନ କରାଯାଇପାରିବ । ତେବେ ପ୍ରଧାନମନ୍ତ୍ରୀ ରବିବାର ଦିନ ଉଦ୍ଘାଟନ କରୁଥିବା ପ୍ରଥମ ପର୍ଯ୍ୟାୟ ନୌସେବା (ଫେରୀ-ସେବା)ଦ୍ଵାରା କେବଳ ଯାତ୍ରୀମାନେ ଯାତାୟାତ କରିପାରିବେ । ଫେରୀ-ସେବା ଉଦ୍ଘାଟନ କରି ପ୍ରଧାନମନ୍ତ୍ରୀ ପ୍ରଥମେ ଘୋଘାରୁ ଦହେଜ ପର୍ଯ୍ୟନ୍ତ ନୌଯାତ୍ରା କରିବେ । ଦହେଜରେ ପହଞ୍ଚିବା ପରେ ପ୍ରଧାନମନ୍ତ୍ରୀ ସେଠାରେ ଏକ ଜନସମାବେଶକୁ ସମ୍ବୋଧିତ କରିବେ । ସେହିପରି ଘୋଘାଠାରେ ଏକ ଜନସଭାରେ ପ୍ରଧାନମନ୍ତ୍ରୀ ସର୍ବୋତ୍ତମ ଗୋଖାଦ୍ୟ ପ୍ଲାଣ୍ଟକୁ ଉଦ୍ଘାଟନ କରିବେ । ଶ୍ରୀ ଭାବନଗର ଜିଲ୍ଲା ସମବାୟ ଦୁଗ୍ଧ ଉତ୍ପାଦକ ୟୁନିୟନ ଲିମିଟେଡ ପକ୍ଷରୁ ଏହି ପ୍ଳାଣ୍ଟ ନିର୍ମାଣ କରାଯାଇଛି । ଦହେଜ କାର୍ଯ୍ୟକ୍ରମ ସାରି ପ୍ରଧାନମନ୍ତ୍ରୀ ବଦୋଦରା ଯିବେ । ସେଠାରେ ଏକ ଜନସଭାରେ ସେ ବଦୋଦରା ନଗର କମାଣ୍ଡ ନିୟନ୍ତ୍ରଣ କେନ୍ଦ୍ରକୁ ଲୋକାର୍ପିତ କରିବେ । ଏଥିସହିତ ୱାଘୋଦିଆ ଆଞ୍ଚଳିକ ଜଳଯୋଗାଣ ସ୍କିମ, ବ୍ୟାଙ୍କ ଅଫ ବରୋଦାର ନୂତନ ମୁଖ୍ୟାଳୟକୁ ବଦୋଦରାଠାରେ ଉଦ୍ଘାଟନ କରିବେ । ଗସ୍ତକାଳରେ ଶ୍ରୀ ନରେନ୍ଦ୍ର ମୋଦୀ ପ୍ରଧାନମନ୍ତ୍ରୀ ଆବାସ ଯୋଜନା (ଗ୍ରାମୀଣ ଓ ସହରାଞ୍ଚଳ)ର ହିତାଧିକାରୀମାନଙ୍କୁ ଗୃହ ଚାବି ପ୍ରଦାନ କରିବେ । ସେହିପରି ସମନ୍ଵିତ ପରିବହନ କେନ୍ଦ୍ର, ଆଞ୍ଚଳିକ ଜଳଯୋଗାଣ ସ୍କିମ, ଗୃହ ନିର୍ମାଣ ଓ ଫ୍ଲାଇଓଭର ପ୍ରକଳ୍ପ ଭଳି ଅନେକ ଭିତ୍ତିଭୂମି ଓ ବିକାଶ କାର୍ଯ୍ୟକ୍ରମର ଆଧାରଶିଳା ରଖିବେ ପ୍ରଧାନମନ୍ତ୍ରୀ । ବଦୋଦରାଠାରେ ହିନ୍ଦୁସ୍ଥାନ ପେଟ୍ରୋଲିୟମ ନିଗମର ଏକ ମାର୍କେଟିଙ୍ଗ ଟର୍ମିନାଲ ସହିତ ମୁନ୍ଦ୍ରା-ଦିଲ୍ଲୀ ପେଟ୍ରୋଲିୟମ ପାଇପଲାଇନ ସଂପ୍ରସାରଣ ପ୍ରକଳ୍ପର ମଧ୍ୟ ପ୍ରଧାନମନ୍ତ୍ରୀ ଶିଳାନ୍ୟାସ କରିବାର କାର୍ଯ୍ୟକ୍ରମ ରହିଛି ।
ଛତିଶଗଡ ଗସ୍ତରେ ପ୍ରଧାନମନ୍ତ୍ରୀ; ଜଙ୍ଗଲ ସଫାରିକୁ କଲେ ଉଦ୍ଘାଟନ; ପଣ୍ଡିତ ଦୀନଦୟାଲ ଉପାଧ୍ୟାୟଙ୍କ ପ୍ରତିମୂର୍ତ୍ତି ଉନ୍ମୋଚନ ସହ ରାଜ୍ୟୋତ୍ସବର ଶୁଭାରମ୍ଭ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆଜି ଛତିଶଗଡର ନୂଆ ରାୟପୁର ଗସ୍ତରେ ଯାଇଥିଲେ । ସେ ସେଠାରେ ଜଙ୍ଗଲ ସଫାରି ଉଦ୍ଘାଟନ କରିବା ସହ ସଫାରି ମଧ୍ୟରେ କିଛି ସମୟ ବିତାଇଥିଲେ । ପଣ୍ଡିତ ଦୀନଦୟାଲ ଉପାଧ୍ୟାୟଙ୍କର ପ୍ରତିମୂର୍ତ୍ତି ଅନାବରଣ କରିବା ସହ ନୂଆ ରାୟପୁରର ଏକ କେନ୍ଦ୍ରୀୟ ମାର୍ଗକୁ ଏକାତ୍ମ ପଥ ରୂପେ ଲୋକାର୍ପଣ କରିଥିଲେ । ଏହି ଅବସରରେ ପ୍ରଧାନମନ୍ତ୍ରୀ ନୂଆ ରାୟପୁର BRTS ପ୍ରକଳ୍ପର ମଧ୍ୟ ଶୁଭାରମ୍ଭ କରିଥିଲେ । ଏହି ଗସ୍ତ କାଳରେ ପ୍ରଧାନମନ୍ତ୍ରୀ “ହମାର ଛତିଶଗଡ ଯୋଜନା” ର ଅଂଶିଦାରମାନଙ୍କ ସହ ମତ ବିନିମୟ କରିଥିଲେ । ରାଜ୍ୟୋତ୍ସବର ଉଦ୍ଘାଟନ କରି ପ୍ରଧାନମନ୍ତ୍ରୀ ଦୁଇଟି ଜିଲ୍ଲା ଏବଂ ୧୫ଟି ବ୍ଲକର କର୍ମକର୍ତ୍ତାମାନଙ୍କୁ ପ୍ରମାଣପତ୍ର ବଣ୍ଟନ କରିଥିଲେ । ଏହି କର୍ମକର୍ତ୍ତାମାନେ ଖୋଲା ମଳ ମୁକ୍ତ ଅଞ୍ଚଳ (Open Defecation Free)ପ୍ରତିଷ୍ଠା କ୍ଷେତ୍ରରେ ଉଲ୍ଲେଖନୀୟ ସଫଳତା ହାସଲ କରିଛନ୍ତି । ପ୍ରଧାନମନ୍ତ୍ରୀ ଉଜ୍ଜ୍ଵଲା ଯୋଜନା ଅଧୀନରେ ଗରିବ ପରିବାରମାନଙ୍କୁ ଏଲପିଜି ସଂଯୋଗ ପ୍ରଦାନ କରିବା ସହ ସୌର ଉଜ୍ଜ୍ଵଲା ଯୋଜନାରେ ସୌରପମ୍ପ ହିତାଧିକାରୀମାନଙ୍କୁ ବଣ୍ଟନ କରିଥିଲେ । ପୂର୍ବତନ ପ୍ରଧାନମନ୍ତ୍ରୀ ଶ୍ରୀ ଅଟଳ ବିହାରୀ ବାଜପାୟୀ ଶାନ୍ତି ଓ ସୌହାର୍ଦ୍ଦ୍ୟପୂର୍ଣ୍ଣ ଉପାୟରେ କିଭଳି ଛତିଶଗଡ ସମେତ ୩ ଟି ନୂଆ ରାଜ୍ୟ ଗଠନ କରିବାରେ ସମର୍ଥ ହୋଇଥିଲେ ତାକୁ ପ୍ରଧାନମନ୍ତ୍ରୀ ସ୍ମରଣ କରିଥିଲେ । ଛତିଶଗଡ ଭଳି ଏକ ଛୋଟ ରାଜ୍ୟ ବିକାଶର ନୂଆ ସୋପାନରେ ପହଞ୍ଚି ଥିବାରୁ ପ୍ରଧାନମନ୍ତ୍ରୀ ସେଠାକାର ମୁଖ୍ୟମନ୍ତ୍ରୀ ଡଃ ରମଣ ସିଂହ ଏବଂ ରାଜ୍ୟବାସୀଙ୍କୁ ଅଭିନନ୍ଦନ ଜଣାଇଥିଲେ । ସେ କହିଥିଲେ କଲ୍ୟାଣ ମୂଳକ ଯୋଜନାଗୁଡିକର ସୁଫଳ ଆଗାମୀ ପିଢୀ ପାଇଁ ମଧ୍ୟ ଉପକାରସିଦ୍ଧ ସାବ୍ୟସ୍ତ ହେବ । ରାଜ୍ୟରେ ପର୍ଯ୍ୟଟନର ବିକାଶ ପାଇଁ ବିପୁଳ ସୁଯୋଗ ରହିଥିବାରୁ ଏହା ଛତିଶଗଡର ଗରିବ ଲୋକଙ୍କ ପାଇଁ ଅଧିକରୁ ଅଧିକ ଅର୍ଥ ଉପାର୍ଜନର ସୁଯୋଗ ସୃଷ୍ଟି କରିବ ବୋଲି ପ୍ରଧାନମନ୍ତ୍ରୀ କହିଥିଲେ । ଚାଷୀମାନଙ୍କ ଉତ୍ପାଦର ମୂଲ୍ୟ ସମ୍ବର୍ଦ୍ଧନ ଦିଗରେ ଛତିଶଗଡ ସରକାରଙ୍କ ନୂତନ ପଦକ୍ଷେପକୁ ପ୍ରଧାନମନ୍ତ୍ରୀ ପ୍ରଶଂସା କରିଥିଲେ ।
ଦ୍ୱୈତ ଟିକସ ଏଡ଼ାଇବା ଏବଂ ଆୟ ଉପରେ ଟିକସ ଫାଙ୍କି ରୋକିବା ଲାଗି ଭାରତ, କତାର ବୁଝାମଣାରେ ସଂଶୋଧନ ପ୍ରସ୍ତାବକୁ କ୍ୟାବିନେଟ ମଞ୍ଜୁରି

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କ୍ୟାବିନେଟ ବୈଠକରେ ଦ୍ୱୈତ ଟିକସ ଏଡ଼ାଇବା ଏବଂ ଆୟ ଉପରେ ଟିକସ ସମ୍ପର୍କରେ ଆର୍ଥିକ ଫାଙ୍କି ରୋକିବା ଲାଗି ଭାରତ ଏବଂ କତାର ମଧ୍ୟରେ ବୁଝାମଣାରେ ସଂଶୋଧନ ପ୍ରସ୍ତାବକୁ ମଞ୍ଜୁରି ମିଳିଛି । କାତାର ସହିତ ବର୍ତ୍ତମାନର ଦ୍ୱୈତ ଟିକସ ଏଡ଼ାଇବା ବୁଝାମଣା (ଡିଟିଏ) 7 ଏପ୍ରିଲ 1999ରେ ସ୍ୱାକ୍ଷରିତ ହୋଇଥିଲା । ଏହା 15 ଜାନୁଆରୀ 2000 ପରଠାରୁ କାର୍ଯ୍ୟକାରୀ ହେଲା । ସଂଶୋଧିତ ବୁଝାମଣାରେ ନବୀନତମ ମାନକର ସୂଚନା ବିନିମୟ ଲାଗି ବ୍ୟବସ୍ଥାରେ ସୁଧାର ବ୍ୟବସ୍ଥା ରହିଛି । ଏଥିରେ ଲାଭର ସୀମାଙ୍କନ ବ୍ୟବସ୍ଥା ରହିଛି ଯାହାଦ୍ୱାରା ଟ୍ରିଟି ସପିଂକୁ ରୋକାଯାଇପାରିବ ଏବଂ ଭାରତ ସହିତ ନିକଟରେ ହୋଇଥିବା ଚୁକ୍ତିର ବ୍ୟବସ୍ଥାକୁ ସାମିଲ କରାଯାଇପାରିବ । ସଂଶୋଧିତ ବୁଝାମଣା Action-6 ଏବଂ ଜି-20 ଆଇସିଡି ଆଧାରିତ କ୍ଷରଣ ଏବଂ ଲାଭ ପରିବର୍ତ୍ତନ (ବିଇପିଏସ) ପ୍ରକଳ୍ପର Action-14 ଅନ୍ତର୍ଗତ ଆପୋସ ବୁଝାମଣାର ପ୍ରକ୍ରିୟା ଅନ୍ତର୍ଗତ ଚୁକ୍ତିର ଦୁରୂପଯୋଗ ବିଷୟରେ ସର୍ବନିମ୍ନ ମାନକକୁ ପୂରଣ କରିଥାଏ, ଯେଉଁଥିରେ ଭାରତ ସମାନ ଭାଗିଦାର ଅଟେ ।
ବାରଣାସୀ ବନ୍ୟା ପରିସ୍ଥିତି ନେଇ ପ୍ରଧାନମନ୍ତ୍ରୀଙ୍କ ଉଦବେଗ ପ୍ରକାଶ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ବାରଣାସୀ ବନ୍ୟା ପରିସ୍ଥିତି ନେଇ ଗଭୀର ଉଦବେଗ ପ୍ରକାଶ କରିଛନ୍ତି । “ବାରଣାସୀ ବନ୍ୟା ପରିସ୍ଥିତିର ଗମ୍ଭୀରତା ନେଇ ପ୍ରଧାନମନ୍ତ୍ରୀଙ୍କ କାର୍ଯ୍ୟ।ଳୟ ତଦାରଖ କରିବା ସହିତ ସ୍ଥାନୀୟ ପ୍ରଶାସନ ସହିତ ସମ୍ପର୍କରେ ରହିଛି । ଉଦ୍ଧାର ଓ ରିଲିଫ କାର୍ଯ୍ୟ ପାଇଁ ରାଷ୍ଟ୍ରୀୟ ବିପର୍ଯ୍ୟୟ ପ୍ରଶମନ ବଳ (NDRF) ବାରଣାସୀଠାରେ ମୁତୟନ ହୋଇଛନ୍ତି । ଏ ଦିଗରେ ସମସ୍ତ ସାହାଯ୍ୟ ଓ ସହଯୋଗ ପାଇଁ ସାଂସଦଙ୍କ କାର୍ଯ୍ୟ।ଳୟ 24 ଘଣ୍ଟା କାମ କରୁଛି”, ବୋଲି ପ୍ରଧାନମନ୍ତ୍ରୀ କହିଛନ୍ତି ।
ଶ୍ରୀ ଏଲକେ ଆଡଭାନୀଙ୍କୁ ଭେଟି ଜନ୍ମଦିନ ଶୁଭେଚ୍ଛା ଜଣାଇଲେ ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ, ଶ୍ରୀ ଏଲକେ ଆଡଭାନୀଙ୍କୁ ଭେଟି ଜନ୍ମଦିନ ଶୁଭେଚ୍ଛା ଜଣାଇଛନ୍ତି । ଏକ ଟ୍ୱିଟରେ ପ୍ରଧାନମନ୍ତ୍ରୀ କହିଛନ୍ତି; “ଆଡଭାନୀ ଜୀଙ୍କ ବାସଭବନ ଯାଇ ତାଙ୍କୁ ଜନ୍ମଦିନ ଶୁଭେଚ୍ଛା ଜଣାଇଲି । ଭାରତର ବିକାଶ ପାଇଁ ତାଙ୍କ ଅବଦାନ ଗୁରୁତ୍ୱପୂର୍ଣ୍ଣ । ନିଜ ଦୃଷ୍ଟିଭଙ୍ଗୀ ଓ ଜ୍ଞାନ ପାଇଁ ସେ ସାରା ଭାରତରେ ସମ୍ମାନିତ । ବିଜେପିକୁ ଗଢିବା ଓ ମଜବୁତ କରିବାରେ ତାଙ୍କ ଭୂମିକା ଅତୁଳନୀୟ । ତାଙ୍କ ସୁସ୍ଥ ଓ ଦୀର୍ଘ ଜୀବନ କାମନା କରୁଛି ।”
ଭାରତ-ୟୁରୋପୀୟ ସଂଘର ଚତୁର୍ଦ୍ଦଶ ସମ୍ମିଳନୀ(ଅକ୍ଟୋବର 06, 2017)ରେ ଭାରତ ଓ ୟୁରୋପୀୟ ସଂଘର ମିଳିତ ବିବୃତି ।

ଅକ୍ଟୋବର 6, 2017ରେ ଭାରତ ଏବଂ ୟୁରୋପୀୟ ସଂଘ(Eରେ ବ୍ରସେଲ୍ସଠାରେ ଅନୁଷ୍ଠିତ ଉଚ୍ଚସ୍ତରୀୟ ଆଲୋଚନା ଉପରେ ଉଭୟ ପକ୍ଷ ଗୁରୁତ୍ୱାରୋପ କରିଥିଲେ । ଭାରତ ଏବଂ ୟୁରୋପୀୟ ସଂଘ ମଧ୍ୟରେ ଦେଶାନ୍ତରଣ ଏବଂ ପଳାୟନର ଉତ୍ତମ ବ୍ୟବସ୍ଥା କରିବାକୁ ଦୃଷ୍ଟିରେ ରଖି ବୈଷୟିକ ସହଭାଗିତା ଏବଂ ଆପୋସ ସ୍ୱାର୍ଥ କ୍ଷେତ୍ରରେ ପ୍ରକଳ୍ପ ହାତକୁ ଦିଆଯିବା ସହିତ ଦେଶାନ୍ତରଣ ଏବଂ ପଳାୟନ ପ୍ରସଙ୍ଗରେ ସମାନ ଆଭିମୁଖ୍ୟ ପାଇଁ ବୁଝାମଣା ଚୂଡ଼ାନ୍ତ ହେବାକୁ ସେମାନେ ସ୍ୱାଗତ କରିଥିଲେ । ନେତାମାନେ ଜନ-ଜନ ସମ୍ପର୍କ ବିନିମୟକୁ ଗତିଶୀଳ କରିବା ପ୍ରତି ନେତାମାନେ ଗୁରୁତ୍ୱ ଦେଇଥିଲେ ଏବଂ ଭାରତ ଓ ୟୁରୋପୀୟ ସଂଘ ମଧ୍ୟରେ ପର୍ଯ୍ୟଟକ, ବ୍ୟବସାୟୀ, ଛାତ୍ରଛାତ୍ରୀ ଏବଂ ଗବେଷକଙ୍କ ଯାତାୟାତକୁ ଅଧିକ ପ୍ରୋତ୍ସାହନ ଦେବା ଲାଗି ରାଜି ହୋଇଥିଲେ । ଉଚ୍ଚ କୁଶଳୀ ପେସାଦାରଙ୍କ ୟୁରୋପୀୟ ସଂଘରେ ପ୍ରବେଶକୁ ସୁଗମ କରିବା ନିମନ୍ତେ ପ୍ରଚଳିତ ୟୁରୋପୀୟ ସଂଘ ବ୍ଲୁ-କାର୍ଡ ସଂଶୋଧନ ସମ୍ପର୍କରେ ଭାରତୀୟ ପକ୍ଷ ଉଲ୍ଲେଖ କରିଥିଲା । ୟୁରୋପୀୟ ସଂସଦରେ “ଭାରତ ସହିତ ୟୁରୋପୀୟ ସଂଘର ରାଜନୈତିକ ସମ୍ପର୍କ” ରିପୋର୍ଟ ଗୃହିତ ହେବା ସମ୍ପର୍କରେ ନେତାମାନେ ଉଲ୍ଲେଖ କରିଥିଲେ ଏବଂ ଭାରତ ଓ ୟୁରୋପୀୟ ସଂସଦୀୟ ପ୍ରତିନିଧି ଦଳ ମଧ୍ୟରେ ମତବିନିମୟକୁ ଗତିଶୀଳ କରାଯିବା ପଦକ୍ଷେପକୁ ସ୍ୱାଗତ କରିଥିଲେ । ନେତାମାନେ ମଧ୍ୟ ବୁଦ୍ଧିଜୀବୀ, ଚିନ୍ତାନାୟକ ଏବଂ ସାଂସ୍କୃତିକ ପ୍ରତିନିଧିଙ୍କ ମଧ୍ୟରେ ମତବିନିମୟକୁ ଆହୁରି ଗତିଶୀଳ କରିବା ପ୍ରତି ମଧ୍ୟ ନେତାମାନେ ଗୁରୁତ୍ୱାରୋପ କରିଥିଲେ ।
ସିଙ୍ଗାପୁର ଗସ୍ତ ପୂର୍ବରୁ ପ୍ରଧାନମନ୍ତ୍ରୀଙ୍କ ବିବୃତି

ସିଙ୍ଗାପୁର ଗସ୍ତ ପୂର୍ବରୁ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ବକ୍ତବ୍ୟ ନିମ୍ନରେ ପ୍ରଦାନ କରାଗଲା । “ଆସିଆନ-ଭାରତ ଏବଂ ପୂର୍ବ ଏସିଆ ଶିଖର ସମ୍ମିଳନୀରେ ଅଂଶଗ୍ରହଣ କରିବା ଲାଗି ମୁଁ 14-15 ନଭେମ୍ବରରେ ସିଙ୍ଗାପୁର ଗସ୍ତ କରିବି । ଏହାବ୍ୟତୀତ ମୁଁ କ୍ଷେତ୍ରୀୟ ବିସ୍ତୃତ ଅର୍ଥନୈତିକ ଭାଗୀଦାରୀ ନେତୃମଣ୍ଡଳୀ ବୈଠକରେ ଯୋଗଦେବି । ଏହିସବୁ ବୈଠକରେ ମୋର ଅଂଶଗ୍ରହଣ ଆସିଆନ ସଦସ୍ୟ ରାଷ୍ଟ୍ର ଏବଂ ବ୍ୟାପକ ଭାରତ-ପ୍ରଶାନ୍ତ ମହାସାଗର କ୍ଷେତ୍ର ସହ ଆମର ସମ୍ପର୍କକୁ ସୁଦୃଢ଼ କରିବାର ନିରନ୍ତର ପ୍ରତିବଦ୍ଧତାର ପ୍ରମାଣ । ଅନ୍ୟ ଆସିଆନ ଏବଂ ପୂର୍ବ ଏସିଆ ଶିଖର ସମ୍ମିଳନୀର ନେତୃମଣ୍ଡଳୀ ସହ ମୋର ଆଲୋଚନା ଲାଗି ମୁଁ ଆଗ୍ରହର ସହ ଅପେକ୍ଷା କରିଛି । 14 ନଭେମ୍ବରରେ ସିଙ୍ଗାପୁରର ଫିନଟେକ ଫେଷ୍ଟିଭାଲରେ ପ୍ରମୁଖ ବକ୍ତବ୍ୟ ପ୍ରଦାନ କରିବାର ପ୍ରଥମ ରାଷ୍ଟ୍ରମୁଖ୍ୟ ହେବାର ସୌଭାଗ୍ୟ ମୁଁ ପାଇବି । ବିଶ୍ୱର ସର୍ବବୃହତ ଆର୍ଥିକ ପ୍ରଯୁକ୍ତି କାର୍ଯ୍ୟକ୍ରମ ଭାବେ ଏହି ଫେଷ୍ଟିଭାଲରେ କେବଳ ଏହି ଦୃତ ଅଭିବୃଦ୍ଧିଶୀଳ କ୍ଷେତ୍ରରେ ଭାରତର ସାମର୍ଥ୍ୟ ପ୍ରଦର୍ଶନ କରିବାର ସୁଯୋଗ ମିଳିବ ନାହିଁ, ବରଂ ଉଦ୍ଭାବନ ଏବଂ ଅଭିବୃଦ୍ଧିକୁ ପ୍ରୋତ୍ସାହନ ଦେବା ଦିଗରେ ବିଶ୍ୱସ୍ତରୀୟ ଭାଗୀଦାରୀ ଲାଗି ମାର୍ଗ ପ୍ରଶସ୍ତ ହେବ । ମୋର ଗସ୍ତ କାଳରେ, ଭାରତ-ସିଙ୍ଗାପୁର ମିଳିତ ହାକାଥନର ଅଂଶଗ୍ରହଣକାରୀ ଏବଂ ବିଜେତାମାନଙ୍କ ସହ ମତ ବିନିମୟ କରିବାର ସୁଯୋଗ ମୁଁ ପାଇବି । ମୋର ଦୃଢ଼ ବିଶ୍ୱାସ ଯେ ଯଦି ଆମେ ଉଚିତ ପ୍ରୋତ୍ସାହନ ଏବଂ ଅନୁକୂଳ ପରିବେଶ ଯୋଗାଇ ଦେବା ତା’ହେଲେ ଆମର ଯୁବକମାନେ ଆଜିର ମାନବ ଜାତି ସମ୍ମୁଖୀନ ହେଉଥିବା ସମସ୍ୟାଗୁଡ଼ିକର ସମାଧାନ ଯୋଗାଇ ଦେବା ଦିଗରେ ବିଶ୍ୱସ୍ତରରେ ନେତୃତ୍ୱ ନେଇପାରିବେ । ମୋର ଦୃଢ଼ ବିଶ୍ୱାସ ଯେ ସିଙ୍ଗାପୁର ଗସ୍ତ ଦ୍ୱାରା ଆସିଆନ ଏବଂ ପୂର୍ବ ଏସିଆ ଶିଖର ସମ୍ମିଳନୀର ସଦସ୍ୟ ରାଷ୍ଟ୍ରଗୁଡ଼ିକ ସହିତ ଆମର ପରିବର୍ଦ୍ଧିତ ସହଭାଗୀତାକୁ ନୂଆ ଉତ୍ସାହ ପ୍ରଦାନ କରିବ । ମୁଁ ସିଙ୍ଗାପୁର ଅଭିମୁଖେ ଗସ୍ତ କରିବା ଅବସରରେ ଚଳିତ ବର୍ଷ ଆସିଆନର ଅଧ୍ୟକ୍ଷତା ଲାଗି ମୁଁ ସିଙ୍ଗାପୁରକୁ ହୃଦୟର ସହ ଅଭିନନ୍ଦନ ଜଣାଉଛି ଏବଂ ଆସିଆନ ଓ ତତସଂକ୍ରାନ୍ତ ଶିଖର ସମ୍ମିଳନୀର ସଫଳ ଆୟୋଜନ ଲାଗି ମୋର ଶୁଭେଚ୍ଛା ଜ୍ଞାପନ କରୁଛି ।”
ଇସ୍ରାଏଲ ସାଧାରଣ ନିର୍ବାଚନରେ ସଫଳତା ପାଇଁ ବେଞ୍ଜାମିନ ନେତାନ୍ୟାହୁଙ୍କୁ ପ୍ରଧାନମନ୍ତ୍ରୀଙ୍କ ଅଭିନନ୍ଦନ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଇସ୍ରାଏଲ ସାଧାରଣ ନିର୍ବାଚନରେ ସଫଳତା ପାଇଁ ବେଞ୍ଜାମିନ ନେତାନ୍ୟାହୁଙ୍କୁ ଅଭିନନ୍ଦନ ଜଣାଇଛନ୍ତି । ଭାରତ- ଇସ୍ରାଏଲ ରଣନୈତିକ ଭାଗିଦାରୀକୁ ଗୁରୁତ୍ୱ ପ୍ରଦାନ କରିଥିବାରୁ ଶ୍ରୀ ମୋଦୀ ପ୍ରଧାନମନ୍ତ୍ରୀ ୟେର ଲାପିଡଙ୍କୁ ମଧ୍ୟ ଧନ୍ୟବାଦ ଜଣାଇଛନ୍ତି । ପ୍ରଧାନମନ୍ତ୍ରୀ ଟ୍ୱିଟ କରିଛନ୍ତି; “ଆପଣଙ୍କ ନିର୍ବାଚନୀ ସଫଳତା ପାଇଁ ମାଜେଲ ଟୋଭ ମୋର ବନ୍ଧୁ @netanyahu । ଭାରତ- ଇସ୍ରାଏଲ ରଣନୈତିକ ଭାଗିଦାରୀ ସୁଦୃଢ କରିବା ପାଇଁ ମିଳିତ ପ୍ରୟାସ ଜାରି ରଖିବାକୁ ଉତ୍ସୁକ ।” “ଭାରତ-ଇସ୍ରାଏଲ ରଣନୈତିକ ଭାଗିଦାରୀକୁ ପ୍ରାଥମିକତା ଦେଇଥିବାରୁ ଧନ୍ୟବାଦ @yairlapid । ଆମ ନାଗରିକମାନଙ୍କ ପାରସ୍ପରିକ ଲାଭ ପାଇଁ ବିଚାରର ସଫଳ ଆଦାନପ୍ରଦାନ ଜାରି ରଖିବାକୁ ଆଶାବାଦୀ ।”
ଭାରତ ଓ ମରକ୍କୋ ମଧ୍ୟରେ ବିମାନ ସେବା ଚୁକ୍ତିକୁ କ୍ୟାବିନେଟ ଅନୁମୋଦନ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କ୍ୟାବିନେଟ ଭାରତ ଏବଂ ମରକ୍କୋ ମଧ୍ୟରେ ବିମାନ ସେବା ଲାଗି ସଂଶୋଧିତ ଚୁକ୍ତିରେ ସ୍ୱାକ୍ଷର କରିବା ପ୍ରସ୍ତାବକୁ ମଞ୍ଜୁରି ଦେଇଛନ୍ତି । ନୂଆ ଚୁକ୍ତି ଲାଗୁ ହେବା ସହିତ ଡିସେମ୍ବର 2004ରେ କରାଯାଇଥିବା ପ୍ରଚଳିତ ଚୁକ୍ତି ଆପେ ଆପେ ଅକାମୀ ହୋଇଯିବ । ଲାଭ : ନୂଆ ଚୁକ୍ତି ବେସାମରିକ ବିମାନ ଚଳାଚଳ କ୍ଷେତ୍ରରେ ଭାରତ ଏବଂ ମରକ୍କୋ ମଧ୍ୟରେ ସହଯୋଗ ଲାଗି ମାଇଲଖୁଂଟ ସାବ୍ୟସ୍ତ ହେବ । ଏହାଦ୍ୱାରା ଉଭୟ ଦେଶ ମଧ୍ୟରେ ବ୍ୟବସାୟିକ ନିବେଶ, ପର୍ଯ୍ୟଟନ ଏବଂ ସାଂସ୍କୃତିକ ବିନିମୟକୁ ପ୍ରୋତ୍ସାହନ ମିଳିବ । ଏହି ଚୁକ୍ତି ବ୍ୟାପକ ସୁରକ୍ଷା ଏବଂ ନିରାପତ୍ତା ସୁନିଶ୍ଚିତ କରିବା ସହିତ ଦୁଇ ଦେଶର ବିମାନ ସେବା ଲାଗି ବ୍ୟବସାୟିକ ସମ୍ଭାବନା ଉପଲବ୍ଧ କରାଇବ ଏବଂ ବାଧାମୁକ୍ତ ବିମାନ ସମ୍ପର୍କ ଲାଗି ଅନୁକୂଳ ବାତାବରଣ ମଧ୍ୟ ପ୍ରସ୍ତୁତ କରିବ । ବିବରଣୀ : ଚୁକ୍ତିର ପ୍ରମୁଖ ବିଶେଷତ୍ୱ :- 1. ଦୁଇ ଦେଶର ବିମାନ ଚଳାଚଳ କମ୍ପାନୀ ବିଭିନ୍ନ ପ୍ରକାରର ସେବା ଲାଗି କୋଡ ଆଦାନପ୍ରଦାନ କରିପାରିବେ । 2. ପ୍ରତ୍ୟେକ ପକ୍ଷର ନିର୍ଦ୍ଦିଷ୍ଟ ଏଆର ଲାଇନ ବିପଣନ ଲାଗି ଆପୋସ ଚୁକ୍ତି କରିପାରିବେ । ସେମାନେ ଦ୍ୱିତୀୟ ପକ୍ଷ କିମ୍ବା ତୃତୀୟ ପକ୍ଷଙ୍କ ସହିତ ମଧ୍ୟ ଏପରି ବୁଝାମଣା କରିପାରନ୍ତି । 3. ବୁଝାମଣା ଜରିଆରେ ଉଭୟ ଦେଶର କୌଣସି ମଧ୍ୟ ନିର୍ଦ୍ଦିଷ୍ଟ ଏଆରଲାଇନ୍ସ ବିମାନ ସେବାର ବିକ୍ରି ଏବଂ ବିଜ୍ଞାପନ ଲାଗି ପରସ୍ପରର ଦେଶରେ ନିଜର କାର୍ଯ୍ୟାଳୟ ଖୋଲିପାରିବେ । 4. ଏଏସଏ ଦ୍ୱାରା ନିର୍ଦ୍ଧାରିତ ମାର୍ଗରେ ଚିହ୍ନଟ 6ଟି ସ୍ଥାନରୁ ଉଭୟ ଦେଶର ଏଆରଲାଇନ୍ସଗୁଡ଼ିକ ପରସ୍ପରର ଦେଶକୁ ଯେତେ ସଂଖ୍ୟାରେ ଚାହିଁଲେ ସେବା ଦେଇପାରିବେ । ଏହି ବ୍ୟବସ୍ଥା ଅନ୍ତର୍ଗତ ଭାରତର ନିର୍ଦ୍ଦିଷ୍ଟ ଏଆର ଲାଇନ ମରକ୍କୋର କାସାବ୍ଲାଙ୍କା, ରବାତ, ମାରାକ୍କାଶ, ଅଗାଦୀର, ତାଙ୍ଗୀର ଏବଂ ଫେଜରୁ ଯିବାଆସିବା ଲାଗି ନିଜ ସେବା ଦେଇପାରିବେ । ସେହିପରି ମରକ୍କୋର ନିର୍ଦ୍ଦିଷ୍ଟ ଏଆରଲାଇନ୍ସଗୁଡ଼ିକ ନୂଆଦିଲ୍ଲୀ, ମୁମ୍ବାଇ, କୋଲକାତା, ଚେନ୍ନାଇ, ବେଙ୍ଗାଲୁରୁ ଏବଂ ହାଇଦ୍ରାବାଦ ଯାତାୟାତ ଲାଗି ନିଜ ସେବା ଉପଲବ୍ଧ କରାଇପାରିବେ । 5. ବିମାନ ସେବା ଚୁକ୍ତିରେ ବିମାନ ସେବାର ସଂଚାଳନ ଅନୁମତି, ସଂଚାଳନ ନିୟମ, ବ୍ୟବସାୟିକ ସମ୍ଭାବନା ଏବଂ ସୁରକ୍ଷା ଏବଂ ନିରାପତ୍ତା ସହ ଜଡ଼ିତ ବ୍ୟବସ୍ଥାକୁ ନିଲମ୍ବିତ କରିବା କିମ୍ବା ଶେଷ କରିବାର ମଧ୍ୟ ବ୍ୟବସ୍ଥା ରହିଛି ।
ଉତ୍ତରାଖଣ୍ଡ ବିଧାନସଭାର ପୂର୍ବତନ ବାଚସ୍ପତି ଶ୍ରୀ ହରବଂଶ କପୁରଙ୍କ ଦେହାନ୍ତରେ ପ୍ରଧାନମନ୍ତ୍ରୀ ସମବେଦନା ଜଣାଇଛନ୍ତି

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ରମୋଦୀ ଉତ୍ତରାଖଣ୍ଡ ବିଧାନସଭାର ପୂର୍ବତନ ବାଚସ୍ପତି ଶ୍ରୀ ହରବଂଶ କପୁର ଜୀଙ୍କର ଦେହାନ୍ତରେ ଗଭୀର ଦୁଃଖ ପ୍ରକାଶ କରିଛନ୍ତି । ଏକ ଟୁଇଟରେ ପ୍ରଧାନମନ୍ତ୍ରୀ କହିଛନ୍ତି; “ଆମ ଦଳର ବରିଷ୍ଠ ସହକର୍ମୀ ଉତ୍ତରାଖଣ୍ଡର ଶ୍ରୀ ହରବଂଶ କପୁର ଜୀଙ୍କ ଦେହାନ୍ତରେ ଅତ୍ୟନ୍ତ ଦୁଃଖିତ । ଜଣେ ବରିଷ୍ଠ ବିଧାୟକ ଏବଂ ପ୍ରଶାସକ ଭାବେ ଜନସେବା ତଥା ସାମାଜିକ କଲ୍ୟାଣରେ ତାଙ୍କର ଅବଦାନ ପାଇଁ ସ୍ମରଣୀୟ ହୋଇ ରହିବେ । ତାଙ୍କ ପରିବାର ତଥା ସମର୍ଥକଙ୍କୁ ସମବେଦନା । ଓମ ଶାନ୍ତି ।”
୫୦ତମ ବିଜୟ ଦିବସ ଅବସରରେ ମୁକ୍ତିଯୋଦ୍ଧା, ବୀରାଙ୍ଗନା ଓ ଭାରତୀୟ ସଶସ୍ତ୍ର ସେନାର ବୀରତ୍ୱ ଓ ବଳିଦାନକୁ ସ୍ମରଣ କଲେ ପ୍ରଧାନମନ୍ତ୍ରୀ

୫୦ତମ ବିଜୟ ଦିବସ ଅବସରରେ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ମୁକ୍ତିଯୋଦ୍ଧା, ବୀରାଙ୍ଗନା ଓ ସାହସୀ ଭାରତୀୟ ସଶସ୍ତ୍ର ସେନାର ବୀରତ୍ୱ ଓ ବଳିଦାନକୁ ସ୍ମରଣ କରିଛନ୍ତି । ଏହି ଅବସରରେ ରାଷ୍ଟ୍ରପତି ଜୀଙ୍କ ଢାକାରେ ଉପସ୍ଥିତି ପ୍ରତ୍ୟେକ ଭାରତୀୟଙ୍କ ପାଇଁ ବେଶ ଗୁରୁତ୍ୱ ବହନ କରେ ବୋଲି ଶ୍ରୀ ମୋଦୀ କହିଛନ୍ତି । ଏକ ଟ୍ୱିଟରେ ପ୍ରଧାନମନ୍ତ୍ରୀ କହିଛନ୍ତି; “୫୦ତମ ବିଜୟ ଦିବସ ଅବସରରେ ମୁକ୍ତିଯୋଦ୍ଧା, ବୀରାଙ୍ଗନା ଓ ସାହସୀ ଭାରତୀୟ ସଶସ୍ତ୍ର ସେନାର ବୀରତ୍ୱ ଓ ବଳିଦାନକୁ ସ୍ମରଣ କରୁଛି । ଆମେ ଏକାଠି ଲଢି ଦମନକାରୀ ଶକ୍ତିକୁ ପରାସ୍ତ କରିଥିଲୁ । ରାଷ୍ଟ୍ରପତି ଜୀଙ୍କ ଢାକାରେ ଉପସ୍ଥିତି ପ୍ରତ୍ୟେକ ଭାରତୀୟଙ୍କ ପାଇଁ ବେଶ ଗୁରୁତ୍ୱ ବହନ କରେ ।”
ପ୍ରଧାନମନ୍ତ୍ରୀ ଟୋକିଓ ଅଲମ୍ପିକ୍ସ ୨୦୨୦ରେ କୁସ୍ତିରେ ରୌପ୍ୟ ପଦକ ଜିତିଥିବା ରବି କୁମାର ଦହିୟାଙ୍କୁ ଶୁଭେଚ୍ଛା ଜଣାଇଲେ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଟୋକିଓ ଅଲମ୍ପିକ୍ସ ୨୦୨୦ରେ କୁସ୍ତିରେ ରୌପ୍ୟ ପଦକ ଜିତିଥିବା ରବି କୁମାର ଦହିୟାଙ୍କୁ ଶୁଭେଚ୍ଛା ଜଣାଇବା ସହ ତାଙ୍କୁ ଜଣେ ଅସାଧାରଣ କୁସ୍ତିଯୋଦ୍ଧା କହିଛନ୍ତି । ଏକ ଟ୍ୱିଟରେ ପ୍ରଧାନମନ୍ତ୍ରୀ କହିଛନ୍ତି; “ରବି କୁମାର ଦହିୟା ଜଣେ ଅସାଧାରଣ କୁସ୍ତିଯୋଦ୍ଧା! ତାଙ୍କ ଲଢୁଆ ମନୋଭାବ ଓ ଦୃଢତା ଉଲ୍ଲେଖନୀୟ । #Tokyo2020ରେ ରୌପ୍ୟ ପଦକ ଜିତିଥିବାରୁ ତାଙ୍କୁ ଶୁଭେଚ୍ଛା ଜଣାଉଛି । ତାଙ୍କ ସଫଳତାରେ ଭାରତ ଗର୍ବିତ ।”
ସନ୍ଥ କବି ଶ୍ରୀ କନକ ଦାସ ଓ ମହର୍ଷି ବାଲ୍ମିକୀଙ୍କୁ ବିଧାନ ସୌଧ, ବେଙ୍ଗଲୁରୁ ଠାରେ ପ୍ରଧାନମନ୍ତ୍ରୀଙ୍କ ପୁଷ୍ପାଞ୍ଜଳି ଅର୍ପଣ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆଜି ବିଧାନ ସୌଧ, ବେଙ୍ଗଲୁରୁ ଠାରେ ସନ୍ଥ କବି କନକ ଦାସ ଓ ମହର୍ଷି ବାଲ୍ମିକୀଙ୍କୁ ପୁଷ୍ପାଞ୍ଜଳି ଅର୍ପଣ କରିଛନ୍ତି । କନକ ଦାସଙ୍କୁ ଶ୍ରଦ୍ଧାଞ୍ଜଳି ଅର୍ପଣ କରିବା ପରେ ପ୍ରଧାନମନ୍ତ୍ରୀ ଟ୍ୱିଟ କରିଛନ୍ତି; “ଆଜି କନକ ଦାସ ଜୟନ୍ତୀର ପବିତ୍ର ଅବସରରେ ମୁଁ ବେଙ୍ଗଲୁରୁ ଠାରେ ଶ୍ରୀ କନକ ଦାସଙ୍କୁ ଶ୍ରଦ୍ଧାଞ୍ଜଳି ଜଣାଇଲି । ଆମକୁ ଭକ୍ତି ମାର୍ଗ ପ୍ରଦର୍ଶନ, କନ୍ନଡ ସାହିତ୍ୟକୁ ସମୃଦ୍ଧ କରିବା ତଥା ସାମାଜିକ ଏକତାର ବାର୍ତ୍ତା ଦେଇଥିବାରୁ ଆମେ ତାଙ୍କ ପ୍ରତି କୃତଜ୍ଞ ।” ପ୍ରଧାନମନ୍ତ୍ରୀ ମହର୍ଷି ବାଲ୍ମିକୀଙ୍କୁ ମଧ୍ୟ ଶ୍ରଦ୍ଧାଞ୍ଜଳି ଅର୍ପଣ ସମ୍ପର୍କରେ ଟ୍ୱିଟ କରିଛନ୍ତି । ପ୍ରଧାନମନ୍ତ୍ରୀଙ୍କ ସହ ଅନ୍ୟମାନଙ୍କ ସହ କର୍ଣ୍ଣାଟକ ମୁଖ୍ୟମନ୍ତ୍ରୀ ଶ୍ରୀ ବାସବରାଜ ବୋମ୍ମାଇ ଓ କର୍ଣ୍ଣାଟକ ରାଜ୍ୟପାଳ ଶ୍ରୀ ଥାୱରଚାନ୍ଦ ଗେହଲତ ମଧ୍ୟ ଉପସ୍ଥିତ ଥିଲେ ।
ଭାଗଲପୁର ବିସ୍ଫୋରଣରେ ପ୍ରାଣ ହରାଇଥିବା ଲୋକଙ୍କ ପାଇଁ ଦୁଃଖ ପ୍ରକାଶ କରିଛନ୍ତି ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଭାଗଲପୁର ଠାରେ ବିସ୍ଫୋରଣରେ ପ୍ରାଣ ହରାଇଥିବା ବ୍ୟକ୍ତିଙ୍କ ଲାଗି ଦୁଃଖ ପ୍ରକାଶ କରିଛନ୍ତି । ଏହି ଘଟଣା ସମ୍ପର୍କରେ ପ୍ରଧାନମନ୍ତ୍ରୀ ମୁଖ୍ୟମନ୍ତ୍ରୀ ଶ୍ରୀ ନୀତୀଶ କୁମାରଙ୍କ ସହ କଥାବାର୍ତ୍ତା କରିବା ସହିତ କହିଛନ୍ତି ଯେ ପ୍ରଶାସନ ରିଲିଫ ଏବଂ ଉଦ୍ଧାର କାର୍ଯ୍ୟରେ ନିୟୋଜିତ ଅଛି ଏବଂ ପୀଡିତମାନଙ୍କୁ ସମସ୍ତ ପ୍ରକାର ସହାୟତା ଯୋଗାଇ ଦିଆଯାଉଛି । ଏକ ଟୁଇଟରେ ପ୍ରଧାନମନ୍ତ୍ରୀ କହିଛନ୍ତି; “ବିହାରର ଭାଗଲପୁରରେ ବିସ୍ଫୋରଣ ଯୋଗୁଁ ଜୀବନ ହାନି ହେବାର ଖବର ଦୁଃଖିତ କରିଛି । ଆହତଙ୍କ ଶୀଘ୍ର ଆରୋଗ୍ୟ କାମନା କରୁଛି । ଏହି ଘଟଣା ସମ୍ପର୍କରେ ମୁଖ୍ୟମନ୍ତ୍ରୀ ନୀତିଶ କୁମାରଙ୍କ ସହ କଥା ହୋଇଛି । ପ୍ରଶାସନ ରିଲିଫ ଏବଂ ଉଦ୍ଧାର କାର୍ଯ୍ୟରେ ନିୟୋଜିତ ଅଛି, ଏବଂ ପୀଡିତମାନଙ୍କୁ ଯଥା ସମ୍ଭବ ସହାୟତା ଦିଆଯାଉଛି ।”
ବିଶିଷ୍ଟ ଅର୍ଥନୀତିଜ୍ଞ ଓ ପୂର୍ବତନ କେନ୍ଦ୍ର ମନ୍ତ୍ରୀ ପ୍ରଫେସର ୱାଇକେ ଅଲଗଙ୍କ ବିୟୋଗରେ ପ୍ରଧାନମନ୍ତ୍ରୀଙ୍କ ଶୋକ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ବିଶିଷ୍ଟ ଅର୍ଥନୀତିଜ୍ଞ ଓ ପୂର୍ବତନ କେନ୍ଦ୍ର ମନ୍ତ୍ରୀ ପ୍ରଫେସର ୱାଇକେ ଅଲଗଙ୍କ ବିୟୋଗରେ ଗଭୀର ଶୋକ ବ୍ୟକ୍ତ କରିଛନ୍ତି । ଏକ ଟ୍ୱିଟରେ ପ୍ରଧାନମନ୍ତ୍ରୀ କହିଛନ୍ତି; “ପ୍ରଫେସର ୱାଇକେ ଅଲଗ ଜଣେ ବିଦ୍ୱାନ ଥିଲେ । ସେ ଲୋକନୀତିର ବିଭିନ୍ନ ଦିଗ ବିଶେଷ କରି ଗ୍ରାମୀଣ ବିକାଶ, ପରିବେଶ ଓ ଅର୍ଥନୀତି ପ୍ରତି ଆଗ୍ରହୀ ଥିଲେ । ତାଙ୍କ ବିୟୋଗରେ ଦୁଃଖିତ । ଆମ ବାର୍ତ୍ତାଳାପ ମନେ ପଡିବ । ତାଙ୍କ ପରିବାର ଓ ବନ୍ଧୁମାନଙ୍କୁ ସମବେଦନା ଜଣାଉଛି । ଓମ ଶାନ୍ତି ।”
ଭାରତ ଓ କାମ୍ବୋଡିଆ ମଧ୍ୟରେ ନିବେଶ ବୃଦ୍ଧି ପାଇଁ ଦ୍ୱିପାକ୍ଷିକ ରାଜିନାମାକୁ କେବିନେଟ ଅନୁମୋଦନ

ଭାରତ ଓ କାମ୍ବୋଡିଆ ମଧ୍ୟରେ ନିବେଶ ବୃଦ୍ଧି ସକାଶେ ଉଭୟ ରାଷ୍ଟ୍ର ମଧ୍ୟରେ ଦ୍ୱିପାକ୍ଷିକ ନିବେଶ ରାଜିନାମାକୁ କେନ୍ଦ୍ର କେବିନେଟ ସ୍ୱୀକୃତି ପ୍ରଦାନ କରିଛନ୍ତି । ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ବୁଧବାର (27.07.2016) ଅନୁଷ୍ଠିତ କେବିନେଟ ବୈଠକରେ ଏହି ପ୍ରସ୍ତାବ ଗୃହୀତ ହୋଇଛି । ଏହି ରାଜିନାମା ଅନୁସାରେ କୌଣସି ଗୋଟିଏ ରାଷ୍ଟ୍ର ଅନ୍ୟ ଦେଶରେ ନିବେଶ ପାଇଁ ପ୍ରୋତ୍ସାହନ ଓ ସୁରକ୍ଷା ପ୍ରଦାନ କରାଯିବ ଯଦ୍ୱାରା ଦ୍ୱିପାକ୍ଷିକ ନିବେଶ ତ୍ୱରାନ୍ୱିତ ହେବ । ଏଥିଲାଗି ଉଭୟ ରାଷ୍ଟ୍ର ପ୍ରତିପକ୍ଷ ନିବେଶକଙ୍କ ସକାଶେ ଅନୁକୂଳ ବାତାବରଣ ସୃଷ୍ଟି କରିବେ ଏବଂ ପ୍ରଚଳିତ ବିଧି ବ୍ୟବସ୍ଥା ଅନୁସାରେ ନିବେଶ ଗ୍ରହଣ କରିବେ । ଭାରତୀୟ ମଡେଲ BIT ଯାହାକି 2015 ଡିସେମ୍ବର ମାସରେ ଗୃହୀତ ହୋଇଛି, ତଦନୁସାରେ ଏହା ପ୍ରଥମ ଦ୍ୱିପାକ୍ଷିକ ନିବେଶ ରାଜିନାମା ।
ନାଏକ (ଅବସରପ୍ରାପ୍ତ) ଭୈରୋଁ ସିଂହଙ୍କ ଦେହାନ୍ତରେ ଶୋକ ପ୍ରକାଶ କରିଛନ୍ତି ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ନାଏକ (ଅବସରପ୍ରାପ୍ତ) ଭୈରୋଁ ସିଂହଙ୍କ ଦେହାନ୍ତରେ ଗଭୀର ଶୋକ ପ୍ରକାଶ କରିଛନ୍ତି । ଏକ ଟୁଇଟରେ ପ୍ରଧାନମନ୍ତ୍ରୀ କହିଛନ୍ତି; “ନାଏକ (ଅବସରପ୍ରାପ୍ତ) ଭୈରୋଁ ସିଂହ ଜୀଙ୍କୁ ଆମ ଦେଶର ସେବା ପାଇଁ ସ୍ମରଣ କରାଯିବ । ସେ ଆମ ଦେଶର ଇତିହାସର ଏକ ଗୁରୁତ୍ୱପୂର୍ଣ୍ଣ ସମୟରେ ବହୁତ ସାହସ ଦେଖାଇଥିଲେ । ତାଙ୍କର ଦେହାନ୍ତ ହେତୁ ଦୁଃଖିତ । ମୋର ଏହି ଚିନ୍ତାଧାରା ତାଙ୍କ ପରିବାର ସହିତ ଅଛି । ଓମ୍ ଶାନ୍ତି ।”
୭୬ତମ ସ୍ୱାଧୀନତା ଦିବସ ଉପଲକ୍ଷେ ଶୁଭେଚ୍ଛା ଜ୍ଞାପନ ନିମନ୍ତେ ବିଶ୍ୱ ନେତାମାନଙ୍କୁ ଧନ୍ୟବାଦ ଜଣାଇଲେ ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ୭୬ତମ ସ୍ୱାଧୀନତା ଦିବସ ଉପଲକ୍ଷେ ବିଶ୍ୱ ନେତାମାନଙ୍କୁ ସେମାନଙ୍କ ଅଭିନନ୍ଦନ ଓ ଶୁଭେଚ୍ଛା ନିମନ୍ତେ ଧନ୍ୟବାଦ ଜଣାଇଛନ୍ତି । ଅଷ୍ଟ୍ରେଲିଆ ପ୍ରଧାନମନ୍ତ୍ରୀଙ୍କ ଦ୍ୱାରା ହୋଇଥିବା ଏକ ଟ୍ୱିଟର ପ୍ରତିକି୍ରୟାରେ ପ୍ରଧାନମନ୍ତ୍ରୀ କହିଛନ୍ତି; ‘‘ଆପଣଙ୍କ ସ୍ୱାଧୀନତା ଦିବସ ଶୁଭେଚ୍ଛା ପାଇଁ ଆପଣଙ୍କୁ ଧନ୍ୟବାଦ, ପ୍ରଧାନମନ୍ତ୍ରୀ ଆନ୍ଥୋନି ଆଲବାନିଜ । ଭାରତ ଓ ଅଷ୍ଟ୍ରେଲିଆ ମଧ୍ୟରେ ସମ୍ପର୍କ ସମୟାନୁଯାୟୀ ତିଷ୍ଠି ରହିଛି ଏବଂ ଏହା ଆମର ଲୋକମାନଙ୍କ ପାଇଁ ବହୁତ ଫଳପ୍ରଦ ହୋଇପାରିଛି ।’’ ମାଳଦ୍ୱୀପ ରାଷ୍ଟ୍ରପତିଙ୍କ ଦ୍ୱାରା ହୋଇଥିବା ଏକ ଟ୍ୱିଟର ପ୍ରତିକି୍ରୟା ରଖି ପ୍ରଧାନମନ୍ତ୍ରୀ କହିଛନ୍ତି; ‘‘ଆମର ସ୍ୱାଧୀନତା ଦିବସ ଉପଲକ୍ଷେ ଆପଣଙ୍କ ଶୁଭେଚ୍ଛା ପାଇଁ କୃତଜ୍ଞତା ଜଣାଉଛି, ରାଷ୍ଟ୍ରପତି ଇବ୍ରାହିମ ମହମ୍ମଦ ସୋଲିହ । ଏବଂ ସଶକ୍ତ ଭାରତ–ମାଳଦ୍ୱୀପ ବନ୍ଧୁତ୍ୱ ଉପରେ ଆପଣଙ୍କ ସଶ୍ରଦ୍ଧ ଶବ୍ଦକୁ ମଧ୍ୟ ମୁଁ ପୂର୍ଣ୍ଣ ହୃଦୟର ସହକାରେ ଧନ୍ୟବାଦ ଜ୍ଞାପନ କରୁଛି ।’’ ଫ୍ରାନ୍ସ ରାଷ୍ଟ୍ରପତିଙ୍କ ଦ୍ୱାରା ହୋଇଥିବା ଏକ ଟ୍ୱିଟର ପ୍ରତିକ୍ରିୟା ରଖି ପ୍ରଧାନମନ୍ତ୍ରୀ କହିଛନ୍ତି; ‘‘ସ୍ୱାଧୀନତା ଦିବସରେ ଆପଣଙ୍କ ଶୁଭେଚ୍ଛା ନେଇ ମୁଁ ଅତ୍ୟନ୍ତ ଖୁସି, ରାଷ୍ଟ୍ରପତି ଏମାନୁଏଲ ମାକ୍ରନ୍ । ଭାରତ ବାସ୍ତବରେ ଫ୍ରାନ୍ସ ସହ ଥିବା ଏହାର ଘନିଷ୍ଠ ସମ୍ପର୍କକୁ ସମ୍ମାନ ଜଣାଉଛି । ଆମ୍ଭ ମଧ୍ୟରେ ଥିବା ଦ୍ୱିପାକ୍ଷିକ ସମ୍ପର୍କ ବିଶ୍ୱର ମଙ୍ଗଳ ପାଇଁ ମଧ୍ୟ ଉପଯୋଗୀ ।’’ ଭୁଟାନ ପ୍ରଧାନମନ୍ତ୍ରୀ କରିଥିବା ଏକ ଟ୍ୱିଟ ଉପରେ ପ୍ରଧାନମନ୍ତ୍ରୀ କହିଛନ୍ତି; ‘‘ସ୍ୱାଧୀନତା ଦିବସରେ ତାଙ୍କ ବାର୍ତ୍ତାକୁ ନେଇ ମୁଁ ଭୁଟାନ ପ୍ରଧାନମନ୍ତ୍ରୀ ଲୋତୟ ସେରିଙ୍ଗଙ୍କୁ ଧନ୍ୟବାଦ ଜଣାଉଛି । ଘନିଷ୍ଠ ପଡ଼ୋଶୀ ତଥା ମୂଲ୍ୟବାନ ବନ୍ଧୁ ଭୁଟାନ ସହିତ ଥିବା ଆମ୍ଭର ସ୍ୱତନ୍ତ୍ର ସମ୍ପର୍କକୁ ସମସ୍ତ ଭାରତୀୟ ସମ୍ମାନ କରୁଛନ୍ତି ।’’ କମନୱେଲଥ ଅଫ ଡୋମିନିକା ପ୍ରଧାନମନ୍ତ୍ରୀ କରିଥିବା ଏକ ଟ୍ୱିଟର ପ୍ରତିକ୍ରିୟାରେ ପ୍ରଧାନମନ୍ତ୍ରୀ କହିଛନ୍ତି; ‘‘ଆମ ସ୍ୱାଧୀନତା ଦିବସରେ ଆପଣଙ୍କ ଅଭିନନ୍ଦନ ନିମନ୍ତେ ଆପଣଙ୍କୁ ଧନ୍ୟବାଦ ପ୍ରଧାନମନ୍ତ୍ରୀ ରୁଜଭେଲ୍ଟ ସ୍କେରିଟ । ଆଗାମୀ ଦିନରେ ଭାରତ ଓ କମନୱେଲଥ ଅଫ ଡୋମିନିକା ମଧ୍ୟରେ ଦ୍ୱିପାକ୍ଷିକ ସମ୍ପର୍କ ଆହୁରି ସୁଦୃଢ଼ ହେବ ବୋଲି ଆଶା ।’’ ମରିସସ ପ୍ରଧାନମନ୍ତ୍ରୀଙ୍କ ଦ୍ୱାରା ହୋଇଥିବା ଏକ ଟ୍ୱିଟର ପ୍ରତିକି୍ରୟାରେ ପ୍ରଧାନମନ୍ତ୍ରୀ କହିଛନ୍ତି; ‘‘ଆପଣଙ୍କ ସ୍ୱାଧୀନତା ଦିବସ ଶୁଭେଚ୍ଛା ଗ୍ରହଣ କରି ବେଶ୍ ସମ୍ମାନିତ ମନେ କରୁଛି, ପ୍ରଧାନମନ୍ତ୍ରୀ ପ୍ରବିନ୍ଦ କୁମାର ଜୁଗନଥ । ଭାରତ ଓ ମରିସସର ଅତ୍ୟନ୍ତ ଗଭୀର ସାଂସ୍କୃତିକ ସମ୍ପର୍କ ରହିଛି । ଦୁଇଦେଶର ନାଗରିକଙ୍କ ପାରସ୍ପରିକ ଫାଇଦା ନିମନ୍ତେ ଆମ ରାଷ୍ଟ୍ରଦ୍ୱୟ ବିଭିନ୍ନ କ୍ଷେତ୍ରରେ ପରସ୍ପରକୁ ସହଯୋଗ ମଧ୍ୟ କରୁଛନ୍ତି ।’’ ମାଡାଗାସ୍କର ରାଷ୍ଟ୍ରପତିଙ୍କ ଦ୍ୱାରା ହୋଇଥିବା ଏକ ଟ୍ୱିଟର ପ୍ରତିକ୍ରିୟା ରଖି ପ୍ରଧାନମନ୍ତ୍ରୀ କହିଛନ୍ତି; ‘‘ଆମର ସ୍ୱାଧୀନତା ଦିବସ ଉପଲକ୍ଷେ ଆପଣଙ୍କ ଶୁଭେଚ୍ଛା ନିମନ୍ତେ ଧନ୍ୟବାଦ ଜଣାଉଛି ରାଷ୍ଟ୍ରପତି ଆଣ୍ଡ୍ରି ରଜୋଲିନା । ଏକ ବିଶ୍ୱସ୍ତ ବିକାଶ ଭାଗୀଦାର ଭାବେ, ଭାରତ ଉଭୟ ଦେଶର ଲୋକଙ୍କ ହିତ ପାଇଁ ସବୁବେଳେ ମାଡାଗାସ୍କର ସହ କାର୍ଯ୍ୟ କରିବ ।’’ ନେପାଳ ପ୍ରଧାନମନ୍ତ୍ରୀଙ୍କ ଦ୍ୱାରା ହୋଇଥିବା ଏକ ଟ୍ୱିଟ ଉପରେ ପ୍ରତିକ୍ରିୟା ରଖି ପ୍ରଧାନମନ୍ତ୍ରୀ କହିଛନ୍ତି; ‘‘ସ୍ୱାଧୀନତା ଦିବସ ଶୁଭେଚ୍ଛା ପାଇଁ ଆପଣଙ୍କୁ ଧନ୍ୟବାଦ ପ୍ରଧାନମନ୍ତ୍ରୀ ଶେର ବାହାଦୁର ଦେଉବା । ଆଗାମୀ ବର୍ଷଗୁଡ଼ିକରେ ଭାରତ–ନେପାଳ ବନ୍ଧୁତ୍ୱ ଆହୁରି ଉନ୍ନତ ହୋଇଚାଲିବ ବୋଲି ଆଶା ।’’